
УПУТСТВО ЗА КОРИСНИКЕ О СПРОВОЂЕЊУ ПРОГРАМ ПОДРШКЕ РАЗВОЈУ ПРОИЗВОДНОГ ПРОСТОРА „ГРАДИМО ПРОСТОР ЗА ТВОЈ РАСТ“ (Извод из програма са додатним информацијама)

У овом документу су дате детаљне информације потенцијалним корисницима Програма подршке развоју производног простора „Градимо простор за твој раст“ (у даљем тексту: Програм), па из тих разлога молимо да га пажљиво прочитате како би, на најбољи начин, разумели предмет подршке, као и све услове, права и обавезе које проистичу из Програма. Документ је допуњен додатним појашњенима која су означена italic текстом.
KOРИСНИЦИ СРЕДСТАВА
За средства по овом Програму могу да конкуришу:
1) правна лица, регистрована у Агенцији за привредне регистре (у даљем тексту: АПР), најкасније до 31. децембра 2024. године, као привредна друштва или задруге, која су разврстана на микро и мала правна лица у складу са Законом о рачуноводству („Службени гласник РС”, бр. 73/19 и 44/21 - др. закон), према финансијским извештајима за 2025. годину; 

2) предузетници регистровани у АПР, најкасније до 31. децембра 2024. године;

Услов за задруге је да је задруга ускладила своја акта, органе и пословање са Законом о задругама („Службени гласник РСˮ, број 112/15) и да се подвргла задружној ревизији у последње две године.

Оснивач привредног субјекта под тач. 1) и 2) који конкурише може бити правно или физичко лице. Право да се пријаве на јавни позив имају и привредни субјекти чији оснивачи су страна физичка или правна лица, с тим да страно физичко лице мора да има пребивалиште у Републици Србији, уз испуњење свих осталих услова Програма.

Средства по овом програму могу се користити у сврху обављања делатности разврстаних према Уредби о класификацији делатности („Службени гласник РС”, број 54/10) у Сектор Ц – прерађивачка индустрија, изузев следећих: 1200 - Производња дуванских производа, 1820 - Умножавање снимљених записа, 19 - Производња кокса и деривата нафте, 2051 - Производња експлозива, 2060 – Производња вештачких влакана, 2410 - Производња сировог гвожђа, челика и феролегура, 2446 - Производња нуклеарног горива,  2540 - Производња оружја и муниције, 304 - Производња борбених војних возила.

У случају да привредни субјекат обавља делатност предвиђену Програмом, која није регистрована у АПР пре оглашавања јавног позива као његова претежна делатности или претежна делатности његовог огранка, потребно је да достави доказ за обављање делатности и то слике производног погона, картице основних средстава и фактуре за испоручен сопствени производ.
НАМЕНА СРЕДСТАВА
Средства опредељена Програмом намењена су за суфинансирање:

- изградњу, доградњу, реконструкцију, адаптацију, санацију, инвестиционо одржавање производног простора или пословног простора који је у саставу производног простора, или простора за складиштење сопствених производа, сировина и репроматеријала. 

Средства Програма не могу се користити у сврху шпекулативних радњи.

Средства Програма се могу одобрити и уплатити подносиоцу захтева искључиво уколико се, на основу расположивих информација, може закључити да подносилац захтева и сва повезана лица имају добру пословну репутацију. 

Извођач радова не може бити повезано лице са корисником средстава по Програму у смислу Закона о привредним друштвима („Службени гласник РС”, бр. 36/11, 99/11, 83/14 – др. закон, 5/15, 44/18, 95/18, 91/19 и 109/21) и Закона о банкама („Службени гласник РС”, бр. 107/05, 91/10 и 14/15). 

Извођач радова треба да буде регистрован за ту делатност, да поседује своју грађевинску оперативу за извођење радова и одговарајући број радника.

Средства по овом програму не могу се користити за пројекте привредних субјеката ако не доприносе остваривању циљева Програма.

Средства по овом програму не могу се користити за рефундирање трошкова у оквиру активности које су биле започете или завршене пре подношења захтева по овом програму. Изузетно, уколико привредни субјект, услед наметања услова од стране добављача и/или продавца, има обавезу претходне уплате аванса и/или депозита из сопствених средстава, уплата наведеног аванса и/или депозита је могућа у максималном износу до 10% вредности улагања према достављеној понуди, профактури, предуговору или уговору, с тим да она представља сопствено учешће подносиоца захтева и не може бити предмет рефундирања.

Привредни субјект не може да започене активности пре потисивања уговора о додели бесповратних средстава и уговора о кредиту са Фондом. Сви трошкови који су настали пре тог тренутка, не могу бити рефундирани из средстава Програма. 

Корисник средстава не може у року до две године од дана закључења уговора о додели бесповратних средстава са Фондом за развој да заложи предмет инвестиционог улагања код повериоца који није Фонд за развој. Корисник средстава може заложити предмет инвестиционог улагања код Фонда искључиво као средство обезбеђења обавеза по овом програму.
За профактуре издате на износе у страној валути, за обрачун динарске противвредности користи се средњи курс НБС на дан издавања профактуре и исте морају бити преведене.
ФИНАНСИЈСКИ ОКВИР
Привредни субјекти који испуне услове Програма могу остварити право на финансијску подршку у виду бесповратних средстава у износу до 30% вредности улагања.

Корисници могу остварити право на финансијску подршку у виду вишег процента бесповратних средстава у висини до 40% уколико, поред испуњења услова Програма припадају јединицама локалне самоуправе које су разврстане у трећу или четврту групу развијености у складу са чланом 11. Закона о регионалном развоју („Службени гласник РС”, бр. 51/09, 30/10 и 89/15-др. закон) и актом Владе којим се утврђује јединствена листа развијености региона и јединица локалне самоуправе.

Привредни субјекти који припадају трећој или четвртој групи развијености су привредни субјекти из недовољно и изразито недовољно развијених јединица локалне самоуправе који на наведеној територији обављају делатност у седишту регистрованом пре оглашавања јавног позива  или у регистрованом огранку. У случају да се делатност обавља у регистрованом огранку, који се налази у трећој или четвртој групи развијености, исти мора бити регистрован најмање годину дана пре подношења захтева. 

Преостали износ инвестиционог улагања привредних друштава и предузетника финансираће се или из сопствених средстава или из кредита Фонда.
Корисници:

Однос 70%-30%

	Износ за правна лица и предузетнике
	Кредит РСД
	Бесповратна средства РСД
	Укупно РСД

	Минимални
	490.000,00
	210.000,00
	700.000,00

	Максимални
	3.500.000,00
	1.500.000,00
	5.000.000,00


Корисници из 3. и 4. групе развијености:

Однос 60%-40%

	Износ за правна лица и предузетнике
	Кредит РСД
	Бесповратна средства РСД
	Укупно РСД

	Минимални
	420.000,00
	280.000,00
	700.000,00

	Максимални
	3.000.000,00
	2.000.000,00
	5.000.000,00


Кредити Фонда одобраваће се под следећим условима: 

1) износ кредита: до РСД 3.500.000,00;

2) рок отплате до 60 месеци, у оквиру кога је грејс период до 12 месеци; 
3) каматна стопа: уз примену валутне клаузуле 2,5% годишње. Интеркаларна каматна стопа се обрачунава и наплаћује месечно; 
4) средстава обезбеђења: 

· залога на постојећој опреми исте или веће вредности; 

· меница привредног субјекта,

· лична меница оснивача. У случају где има више оснивача, сви оснивачи морају да дају сопствене бланко менице, осим оних који имају испод 5% учешћа у власништву или су страна физичка или правна лица,
· уговорно јемство правних лица и предузетника, 
· уговорно јемство физичког лица,
Клијент може понудити и друга средства обезбеђења у складу са Програмом Фонда (Могућност достављања хипотеке у вредности 1,2:1, као и гаранције банке. Залога на постојећој опреми треба да буде са пондером 1,2:1, минимална појединачна  вредност опреме не може бити мања од 100.000,00 РСД).
Бланко сопствене менице корисника кредита, са клаузулом ''без протеста'' и меничним овлашћењем се обавезно достављају уз неко од наведених средстава обезбеђења .

Као инструмент обезбеђења кредита може служити једно од наведених инструмената обезбеђења, односно комбинација више наведених инструмената обезбеђења.

Додатно, оснивачи су дужни да доставе по две личне менице ради осигурања кредита, а у случају где имамо више оснивача, сви оснивачи морају да дају по две личне менице, осим оних који имају испод 5% учешћа у власништву и оних који су страни држављани. 
Јемство повезаног правног лица или предузетника са подносиоцем захтева не може бити основно обезбеђење кредита.
Уколико је јемац физичко лице и прима милиналну плату може да се задужи до ¼ прихода и да има максимум 60 година у тренутку аплцирања за кредит.   

 
Фонд ће за све кредите наплаћивати провизију за обраду захтева, у висини од 0,3% од износа одобреног кредита, једнократно.
Уколико је вредност одобрених средстава мања од вредности тражених средстава, подносилац захтева, уколико прихвати решење о додели бесповратних средстава и одлуку о додели кредитних средстава, износ до пуне вредности инвестиционог улагања мора финансирати из сопствених средстава. 

Клијент који се определио да финансира инвестицију комбинацијом бесповратних и кредитних средстава, може у току поступка да  промени начин финансирања инвестиције и исту финансира комбинацијом бесповратних и сопствених средстава.
Изузетно, у посебним околностима, министар може одобрити доделу бесповратних средстава привредном субјекту који је у претходне две пословне године исказао нето губитак мањег материјалног значаја, под условом да је пословање субјекта одрживо, да остатак инвестиције финансира из сопствених средстава и да не постоје околности које указују на трајну неликвидност или угрожену способност реализације инвестиције. 
Подносиоци захтева морају да: 
· у случају да инвестиционо улагање обухвата извођење грађевинских радова, приликом предаје Захтева неопходно је да се достави доказ да је поднет  захтев за издавање грађевинске дозволе са локацијским условима, решење којим се одобрава извођење грађевинских радова или правноснажна грађевинска дозвола. Инвеститор у грађевинској дозволи мора да буде подносилац захтева. Уколико није достављена уз захтев, грађевинска дозвола мора бити достављена током обраде захтева за кредит, а најкасније пре закључења уговора о кредиту. Уколико се изводе грађевински радови за које се не издаје дозвола, подносилац захтева је у обавези да доставити потврду надлежног органа пре подношења захтева да се за извођење радова који су наведени у предмеру, предрачуну и понуди, не издаје дозвола.  Уз наведену дозволу  неопходно је доставити и сву осталу документацију у складу са Законом о планирању и изградњи а која је ближе дефинисана Садржајем потребне документације. 

· у случају да инвестиционо улагање обухвата извођење адаптацијe, санацијe, инвестиционо одржавање производног простора или пословног простора, приликом предаје захтева неопходно је да се достави Решење којим се одобрава извођење грађевинских радова, односно доказ да је поднет захтев за издавање Решењa којим се одобрава извођење грађевинских радова. Уколико није достављено уз захтев Решење којим се одобрава извођење грађевинских радова, Решење се доставља током обраде захтева за кредит, а најкасније пре закључења уговора о кредиту. Инвеститор у Решењу о одобрењу за извођење грађевинских радова мора да буде подносилац захтева, осим у случају предузетника када инвеститор може бити оснивач предузетничке радње. Уз наведену дозволу неопходно је доставити и сву осталу документацију у складу са Законом о планирању и изградњи а која је ближе дефинисана Садржајем потребне документације;
· Уколико се изводе грађевински радови за које се не издаје дозвола, подносилац захтева доставља потврду надлежног органа да се за извођење радова који су наведени у предмеру, предрачуну и понуди, не издаје дозвола. Потврду је потребно доставити приликом предаје Захтева а најкасније у току обраде Захтева. 
· уколико је предмет инвестиционог улагања извођење грађевинских радова на објекту у закупу привредног субјекта, неопходно је да Уговор о закупу буде оверен код јавног бележника и да трајање закупа буде најмање 6 месеци дуже од рока враћања кредита, или минимум 24 месеци од подношења захтева уколико привредни субјекат буде корисник само бесповратних средстава. Поред наведеног, неопходно је да закуп буде уписан у катастру и да су Уговором о закупу дефинисана права и обавезе закупца везано за адаптацију, инвестиционо и текуће одржавање простора. Уколико то није случај , неопходно је да постоји од стране јавног бележника оверен Уговор о заједничком улагању којим се ближе дефинишу односи закуподавца и закупца везано за планирано инвестиционо улагање. 
· за све профактуре издате на износе у валути, за обрачун динарске противвредности користе средњи курс НБС на дан издавања профактуре.
УСЛОВИ ЗА ДОДЕЛУ БЕСПОВРАТНИХ СРЕДСТАВА ПО ПРОГРАМУ
Услови које морају да испуне подносиоци захтева:

1) да су поднели попуњен захтев за доделу бесповратних средстава и, уколико подносилац планира да преостали део улагања финансира из кредита, захтев за кредит, са потребном документацијом Фонду;

2) за привредне субјекте који обављају делатност дефинисану Програмом, а код АПР-а имају регистровану шифру делатности различиту од дозвољене делатности предвиђене Програмом доставити:

2.1. слике погона постојећих машина; 

2.2. картицe основних средстава, на дан 31. децембра 2025. године на којима је обележена опрема која се користи за обављање делатности која се доказује и за коју су достављене слике;

2.3. три фактуре за испоручен сопствени производ, из претходне две године, на износе веће од 100.000,00 динара, за различите купце, који нису у групи повезаних  лица.

3) да је, уколико подносилац планира да преостали део улагања финансира из кредита, захтев за кредитна средства претходно предложен за одобрење од стране Фонда;

4) да су поднели оригинал профактуре/предуговор односно понуду за извођење грађевинских радова на основу којих се извршава улагање издате након расписивања јавног позива, а не старији од 30 дана од дана подношења захтева; 

5) да су уписани у регистар АПР најкасније до 31. децембра 2024. године;

6) да над њима није покренут стечајни поступак или поступак ликвидације;

7) да су регулисали доспеле обавезе јавних прихода;

8) да подносилац захтева и повезана лица немају доспелих, а неизмирених обавеза према Фонду и другим државним повериоцима;

9) да повезаним лицима подносиоца захтева нису у овој години већ одобрена средства по овом Програму;

10) да су у већинском приватном власништву и да нису у групи повезаних лица у смислу Закона о привредним друштвима и Закона о банкама, у којој су неки од чланова средња и велика правна лица у складу са Законом о рачуноводству („Службени гласник РС”, бр.  73/19 и 44/21- др. закон), према финансијским извештајима за 2025. годину;
11) да у текућој фискалној години и у претходне две године (односно у 2026, 2025. и 2024. години) заједно са повезаним лицима нису примили државну помоћ и де минимис помоћ чија би висина, заједно са траженим бесповратним средствима и делом државне помоћи садржане у кредиту Фонда, прекорачила износ од 300.000 евра у номиналној вредности или динарској противвредности по званичном средњем курсу Народне банке Србије на дан подношења захтева; 

12) да су привредна друштва, задруге и предузетници, према евиденцији Централног регистра обавезног социјалног осигурања (у даљем тексту: ЦРОСО) о броју радника, на дан 31. децембар 2025. године имали најмање једног запосленог на неодређено време. Основ осигурања који ће се проверавати путем сервиса јесу следеће шифре осигурања: 101, 109, 202 и 207. Остале шифре осигурања се неће сматрати релевантним приликом доказивања овог услова;

13) да нису у тешкоћама. у складу са чланом 2. Уредбе о правилима за доделу државне помоћи („Службени гласник РСˮ, бр. 13/10, 100/11, 91/12, 37/13, 97/13, 119/14, 23/21 – др. уредбе, 62/21 – др. уредбе, 99/21 – др. уредбе, 20/23 – др. уредба, 43/23 - др. уредба, 48/23 - др. уредба и 17/2025 - др. уредба). Привредни субјект који је основан пре мање од три године не сматра се привредним субјектом у тешкоћама, изузев ако је реч о малом привредном субјекту који испуњава услове за отварање стечајног поступка;

14) уколико је предмет инвестиционог улагања изградња, неопходно је да је земљиште на коме се објекат гради у власништву привредног субјекта, или физичког лица у случају да је предузетник подносилац затхева; 
15) уколико је предмет инвестиционог улагања доградња, реконструкција, адаптација, санација, инвестиционо одржавање производног простора или пословног простора који је у саставу производног простора, или простора за складиштење сопствених производа, сировина и репроматеријала, неопходно је да објекат на коме се наведени радови обављају буде у власништву или закупу привредног субјекта;
16) да привредни субјект испуњава све услове из важећих прописа који се односе на обављање предметне делатности, укључујући прописе у области заштите животне средине, радног законодавства и безбедности на раду;
17) да привредном субјекту није изречена трајна или привремена правноснажна мера забране обављања делатности у последње две године;
18) да радове изводи само кредибилни извођач радова који мора бити предузетник или привредно друштво;

19) уколико је предмет инвестиционог улагања извођење грађевинских радова, неопходан услов је да постоји издата грађевинска дозвола односно доказ да је привредни субјекат који за средства конкурише поднео захтев за издавање исте;
20) да предмет финансирања за који се конкурише неће бити финансиран делимично или у целости из било ког другог извора јавних средстава, као и да нису конкурисали или већ добили средства за исто улагање по другим програмима финансијске подршке у виду бесповратних средстава из буџета Републике Србије у 2026. години.


У току поступка одлучивања о додели бесповратних средстава, користиће се подаци из регистара и евиденција надлежних органа: АПР, Пореске управе и других релевантних регистара.

НАЧИН РЕАЛИЗАЦИЈЕ ПРОГРАМА
·  Рок за подношење захтева дефинисан је јавним позивом. 
· Захтев за доделу бесповратних средстава се подноси, истовремено, са захтевом за кредит Фонду и то достављањем попуњеног обједињеног обрасца за пријаву, као и пратеће документације којом се доказује испуњеност услова из овог програма.
· У случају да се инвестиционо улагање финансира бесповратним средствима и сопственим средствима корисника, Фонду се подноси само захтев за доделу бесповратних средстава као и пратеће документације којом се доказује испуњеност услова из овог програма.
· Захтев са пратећом документацијом подноси се преко Портала Фонда за развој РС који се налази на сајту Фонда.
· Фонд ће разматрати захтеве привредних субјеката који су поднели захтев са неопходном конкурсном документацијом, по редоследу пријема. Током поступка обраде захтева, Фонд може захтевати достављање додатне документације и појашњења ради утврђивања испуњености услова Програма. Уколико подносилац захтева не достави тражену документацију у остављеном року, захтев ће бити одбачен. Фонд обрађује захтеве за кредитана средства у складу са Процедурама Фонда. У току обраде захтева Фонд може затражити промену инструмента обезбеђења или додатни инструмент обезбеђења. 

· Привредни субјекти могу поднети само један захтев за доделу бесповратних средстава по овом програму код Фонда. Други захтев може бити поднет у периоду трајања јавног позива након пријема обавештења да је привредном субјекту првобитан захтев одбијен. 
· Након пријема и обраде захтева за доделу бесповратних средстава и захтева за кредит, акредитоване регионалне развојне агенције (у даљем тексту: АРРА) обављају по потреби теренску контролу, како би констатовали да ли стање на терену код подносиоца захтева одговара наводима у поднетој конкурсној документацији. 
· Информације о свим примљеним захтевима за доделу средстава, са предлогом за одобрење или одбијање захтева за доделу бесповратних средстава, као и кредитног захтева, уколико је поднет, уз образложење разлога за одобрење или одбијање и комплетну пратећу документацију, Фонд доставља министру привреде. Министар, ценећи предлог Фонда, испуњеност услова Програма и допринос реализацији циљева Програма, доноси решење о прихватању захтева и додели бесповратних средстава, односно решење о одбијању захтева. Решење министра је коначно и против њега се може покренути управни спор.
· Министар одлучује о свим накнадним захтевима корисника за изменама, услед наступања непланираних околности. Уколико се изменама услед наступања непланираних околности не утиче на промену намене средстава или повећања износа одобрених бесповратних средстава, о истим у року од две године може одлучивати Фонд, али ће Фонд редовно извештавати Министарство о насталим изменама. Замена извођача радова је могућа само услед више силе (клијент мора да достави писано обавештење од извођача радова да није у могућности да реализује предметну инвестицију. Уколико је нова цена радова из достављене профактуре већа од износа одобреног кредита и бесповратних средстава, корисник је у обавези да пре пуштања средстава достави доказ да је на рачун извођача радова уплатио износ разлике у цени. Уколико је нова цена радова из достављене профактуре мања од износа одобреног кредита и бесповратних средстава, корисник средстава је у обавези да разлику у цени врати. Уколико клијент изврши измену без претходне сагласности Министра или Фонда, сматраће се да је ненаменски употребио додељена средства и уговор ће бити раскинут. 
· Уколико подносилац захтева изврши замену пословног простора, након подношења документације, о којој Фонд није претходно обавештен и није достављен нов уговор о закупу, или ту замену изврши након теренске контроле, захтев за доделу бесповратних средстава може бити одбијен. 
· Министар одлучује о захтевима поднетим по овом програму и о свим евентуалним захтевима за изменама услед наступања накнадних непланираних околности (укључујући и околности настале услед промена одредаба закона, подзаконских аката и одлука државних органа и институција).
· Ради потпунијег сагледавања квалитета предложене активности и веродостојности података, у поступку оцене захтева може се затражити додатна документација, појашњења предлога и извршити накнадна верификација поднете документације. 
· Уколико се, на заказаној претходној теренској контроли, не појави оснивач привредног субјекта, који је поднео захтев, захтев неће моћи да се позитивно реши. 
· Министар привреде задржава право да не додели бесповратна средства односно донесе решење о одбијању захтева у случају сумње да корисник не набавља средства у своје име и за свој рачун, у случају сумње у веродостојност документације, у случају сумње у репутациони ризик привредног субјекта и повезаних лица, као и у случају сумње да се средства набављају у циљу шпекулативних радњи, а не остваривања специфичних циљева Програма.
· У року од осам дана од дана доношења одлуке Управног одбора Фонда о кредиту,  Фонд о одлуци о кредиту и решењу о додели бесповратне помоћи обавештава привредни субјект, а у року до 60 дана од дана достављања одлуке и решења, закључује уговор о додели бесповратних средстава и уговор о кредиту са привредним субјектом. 
· У случају да привредни субјекат користи сопствена средства уместо кредитних, Фонд о решењу о додели бесповратне помоћи обавештава привредни субјекат у року од 15 дана од дана достављања решења Фонду, а у року од 15 дана од дана достављања решења, закључује уговор о додели бесповратних средстава са привредним субјектом.

· Датумом закључења уговора се сматра онај датум када је уговор потписан од стране овлашћеног лица Фонда. Привредни субјекти који нису потписали уговор о додели бесповратних средстава, у предвиђеном року, сматраће се да су одустали од додељених бесповратних средстава као и од кредита код Фонда, уколико су конкурисали за кредит. Уколико привредни субјект не потпише уговор о кредиту са Фондом, уговор о додели бесповратних средстава закључен са Фондом сматра се ништавим и обрнуто, изузев у случају да корисник користи сопствена средства уместо кредитних средстава.
· Корисник има обавезу да инвестиционо улагање заврши најкасније у року од 12 месеци од закључења Уговора о додели бесповратних средстава, обавезу да уколико средства не искористи наменски или прекрши услове Програма, мора да иста врати, како кредитна, тако и бесповратна средства, у складу са Уговором.
· Корисник средстава је у обавези да, поред кредита Фонду, врати и одобрена бесповратна средства, у случају да, у року до две године од дана закључења уговора о додели бесповратних средстава са Фондом:
1) обрише из регистра предузетничку радњу, односно покрене поступак ликвидације или стечаја привредног друштва; 

2) отуђи предмет инвестиционог улагања или исти да у закуп;

3) није привредно активан и не доставља уредно финансијске извештаје, осим у изузетним ванредним околностима (пожара, поплава и др.).

Уколико корисник  наведене радње изврши после наведеног рока од две године, а за време трајања кредита, неће бити у обавези да врати одобрена бесповратна средства. 

· Уз уговор о додели бесповратних средстава, прилаже се и 5 бланко меница корисника и 2 бланко менице оснивача, без обзира да ли су оснивачи физичка или правна лица (изузев уколико је оснивач страно правно или физичко лице) које служе као средство обезбеђења за додељена бесповратна средстава у случају да се утврди ненаменско трошење средстава, кршење услова Програма или евентуалне злоупотребе. 

· Након истека рока од две године од закључивања уговора о додели бесповратних средстава, уколико је клијент испунио све обавезе предвиђене уговором о бесповратним средствима, на захтев, враћају се менице које су биле средство обезбеђења за бесповратна средства. 
· У случају раскида уговора, услед ненаменског трошења средстава, кршења услова Програма или злоупотреба, корисник је у обавези да врати како кредитна тако и бесповратна средства у остављеном року. Уколико то не учини, на основу проглашења обавеза доспелим, покреће се поступак принудне наплате при чему затезна камата почиње да се обрачунава од датума проглашења доспелим обавеза по исплаћеним средствима.

· Уколико се на заказаној теренској контроли за утврђивање наменског коришћења одобрених и додељених средстава не појави оснивач, уговор ће бити раскинут.
· У случају да се утврди ненаменско трошење средстава, непоштовање уговорних обавеза или евентуалне злоупотребе, Фонд проглашaва обавезе по исплаћеним средствима (кредитним и бесповратним) доспелим и обавештава корисника да у року од осам дана од пријема обавештења има могућност да врати пласирана средства, како средства кредита тако и бесповратна средства. У случају када корисник кредита не наведе која средства враћа (не наведе позив на број) првенствено се намирују бесповратна средства. 

· Уколико Фонд прогласи обавезе по Уговору о кредиту доспелим, због неплаћања или неког другог разлога који није ненаменско трошење средстава, непоштовање обавезе да привредни субјект не сме у року од две године да обрише из регистра предузетничку радњу, односно покрене поступак ликвидације или стечаја привредног друштва, отуђи предмет инвестиционог улагања или исти да у закуп или није привредно активан и не доставља уредно финансијске извештаје, онда корисник средстава неће бити у обавези да врати бесповратна средства.

· У случају да корисник не врати пласирана бесповратна средства односно средства кредита, у датом року, на основу проглашења обавеза доспелим, покреће се поступак принудне наплате при чему затезна камата почиње да се обрачунава од датума проглашења  обавеза  доспелим. Средства кредита наплаћују се из одређених средстава обезбеђења која су дата у складу са уговором о кредиту, а бесповратна средства се наплаћују из одређених средстава обезбеђења која су дата у складу са уговором о бесповратним средствима. 
· По закључењу уговора о додели бесповратних средстава и након успостављања свих инструмента обезбеђења по уговору о кредиту, Фонд  ће, у року од 15 дана од дана успостављања инструмената обезбеђења, уплатити одобрена бесповратна средства директно на наменски рачун корисника, а на основу захтева корисника и валидне документације за пуштање средстава.
· У случају да привредни субјекат користи сопствена средства уместо кредитних, дужни су да најпре уплате сопствена средства добављачима и доставе доказе Фонду, најкасније у року од два месеца од потписивања уговора са Фондом. Након тога, Фонд ће на основу захтева корисника и валидне документације за пуштање средстава уплатити одобрена бесповратна средства директно на наменски рачун корисника. Изузетно када се исплата врши по достављеним привременим ситуацијама, Корисник је дужан да за сваку ситуацију прво уплати сразмерни део сопственог учешћа и достави доказ о уплати, након чега ће Фонд извршити уплату сразмерног дела по достављеној привременој ситуацији.  
· Изузетно, уколико дође до наступања ванредних околности (пожара, поплава и др.), у периоду до две године, од дана закључења уговора о додели бесповртаних средстава, где је дошло до уништења предмета финансирања, клијент може поднети захтев за отпис бесповратних средстава, уколико није у могућности да наплати средства преко осигурања, о коме одлучује министар привреде. 
· Захтев за отпис бесповратних средстава, у случају наступања ванредних околности и уништења предмета финансирања, подноси се Министарству привреде, а о истом одлучује министар привреде. Поред захтева, клијент подноси и релевантну документацију којом доказује да до ванредне околности није дошло његовом кривицом, као и да не може да наплати средства од осигурања.
· У случају да се утврди да корисник средстава у току грејс периода односно у року од 12 месеци од дана закључења уговора, мањи део, односно максимално до 20% одобрених средстава није оправдао и/или их је искористио ненаменски, Фонд шаље обавештење кориснику средстава да, у року од десет дана од датума обавештења, достави документацију за правдање средстава, уколико су средстава утрошена, или да врати Фонду сва неискоришћена и/или сва ненаменски искоришћена средства, и то сразмерно бесповратна и кредитна средстава, уколико их има. Уколико то не учини, корисник средстава има обавезу враћања целокупног износа бесповратних средстава, увећаног за законску затезну камату која се обрачунава од датума проглашења обавеза доспелим, а уколико је користио и кредит, он се проглашава доспелим.  

· Уколико је цена радова из профактуре који су предмет финансирања по овом програму већа од износа одобреног кредита и бесповратних средстава, корисник кредита/бесповратних средстава је у обавези да пре пуштања средстава достави доказ да је на рачун извођача радова уплатио износ разлике у цени.

· Износ инвестиционог улагања се сагледава до пуног износа Предрачуна са ПДВом. Извођач радова који је у ПДВу мора доставити предрачун са исказаним ПДВом.
· Привредни субјекти достављају пословни план према обрасцу приложеном на сајту Фонда и Министарства (датум израде плана не може бити старији од 6 месеци), као и одлуку надлежног органа о усвајању пословног плана.

· Документација о пословном простору у коме се обавља делатност (лист непокретности и/или решење о порезу, а уколико је пословни простор узет у закуп и уговор о закупу, фотографије објекта споља и унутра). За више информација погледајте Садржај потребне документације.

